กรมศิลปากร พัฒนาระบบงานสำรวจขึ้นทะเบียนโบราณวัตถุเน้นบูรณาการวัด ภาครัฐ และเอกชนดูแลสมบัติชาติร่วมกัน
นายสถาพร เที่ยงธรรม รองอธิบดีกรมศิลปากร กล่าวในการประชุมผู้แทนพิพิธภัณฑสถานแห่งชาติ เพื่อพัฒนาแนวทาง ขั้นตอน และวิธีการในการดำเนินงานสำรวจขึ้นทะเบียนโบราณวัตถุ ศิลปวัตถุในความครอบครองของวัด ภาครัฐและเอกชน ที่คลังกลางพิพิธภัณฑสถานแห่งชาติ  จังหวัดปทุมธานี  ว่า  การประชุมมีการระดมความคิดเห็น และคำแนะนำเกี่ยวกับการพัฒนาวิธีการทำงานสำรวจโบราณวัตถุ ศิลปวัตถุในครอบครองของวัด ภาครัฐและเอกชนให้เป็นไปในทิศทางเดียวกัน ลดปัญหาอุปสรรคการทำงาน เพิ่มประสิทธิภาพและศักยภาพของเจ้าหน้าที่ผู้ปฏิบัติงาน โดยมีคณะกรรมการ ผู้ทรงคุณวุฒิ ผู้เชี่ยวชาญ  ภัณฑารักษ์และเจ้าหน้าที่พิพิธภัณฑ์จากพิพิธภัณฑสถานแห่งชาติทั้งส่วนกลางและภูมิภาคเข้าร่วมประชุม    สำหรับผลการดำเนินงานตามโครงการ เป็นที่น่าพอใจสามารถสำรวจโบราณวัตถุรายการใหม่ที่ทรงคุณค่าด้านต่างๆ ไม่น้อยกว่าปีละ 1,000 รายการ รวมทั้งติดตามตรวจสอบสภาพโบราณวัตถุ ศิลปวัตถุในครอบครองของวัด ภาครัฐและเอกชนที่ได้ประกาศขึ้นทะเบียนในราชกิจจานุเบกษาแล้ว ไม่น้อยกว่าปีละ 650 รายการ โดยเฉพาะกลุ่มหนังสือสมุดไทย และหนังสือบุ๊ค จึงมีนโยบายให้สำรวจหนังสือสมุดไทย หนังสือบุ๊ค คัมภีร์ใบลานเพื่อประกาศขึ้นทะเบียนเป็นสมบัติของชาติเช่นเดียวกับโบราณวัตถุชนิดอื่นต่อไป